b'\n_START_ARTICLE_\nSmu\xc4\x8d\n_START_SECTION_\nOpis\n_START_PARAGRAPH_\nSmu\xc4\x8d je riba z valjastim telesom. Ima veliko glavo z velikimi kon\xc4\x8dnimi usti v katerih so dvoredni zobje, kar izkazuje roparsko ribo, ki pa za razliko od \xc5\xa1\xc4\x8duke lovi bolj kot s pomo\xc4\x8djo vida s pomo\xc4\x8djo vonja, saj ima izredno razvita \xc4\x8dutila za voh. Hrbet je pri odraslih primerkih sivozelene barve, boki so zelenkasti s temnej\xc5\xa1imi progami, trebuh pa bel. Hrbtni (ima dve) in repna plavut sta pegasti, prsni, trebu\xc5\xa1ni in predrepna plavut pa so svetlej\xc5\xa1e rjave barve. Smu\xc4\x8d dose\xc5\xbee dol\xc5\xbeino do 120 cm in je lahko te\xc5\xbeak do 20 kilogramov, vendar povpre\xc4\x8dno pri nas \xc5\xbeivijo manj\xc5\xa1i primerki. V izjemnih pogojih \xc5\xbeivijo do 20, v povpre\xc4\x8dju pa le okoli 10 let. Spolno dozorijo v tretjem ali \xc4\x8detrtem letu starosti, drstijo pa se od marca do maja v plitvih predelih rek, kamor samice na podvodno rastlinje prilepijo ikre. V \xc4\x8dasu razvoja iker jih samci hrabro branijo pred plenilci._NEWLINE_Smu\xc4\x8d se v mladosti hrani z vodnim planktonom, odrasle ribe pa se hranijo izklju\xc4\x8dno z drugimi ribjimi vrstami.\n_START_SECTION_\nRaz\xc5\xa1irjenost\n_START_PARAGRAPH_\nSmu\xc4\x8d je raz\xc5\xa1irjen po vsej Evropi, razen na skrajnem severu in jugu. \xc5\xbdivi v vseh ve\xc4\x8djih vodotokih, kjer je tok po\xc4\x8dasen, dno pa prodnato, pa tudi v jezerih in drugih stoje\xc4\x8dih vodah, vendar temperatura vode ne sme biti previsoka. Najraje ima hladno, tema\xc4\x8dno vodo. Odrasle ribe so samotarji. Pri nas ga je najti v vseh rekah donavskega pore\xc4\x8dja, predvsem v tolmunih v pasu postrvi, lipana, mrene in, redkeje, plo\xc5\xa1\xc4\x8di\xc4\x8da. Smu\xc4\x8d je izredno ob\xc4\x8dutljiva riba, ki ob po\xc5\xa1kodbah hitro pogine. Prav tako hitro pogine ob pomanjkanju kisika. Pri nas je za\xc5\xa1\xc4\x8diten z lovopustom v \xc4\x8dasu drstitve in najmanj\xc5\xa1o dovoljeno lovno mero, ki zna\xc5\xa1a 50\xc2\xa0cm.'